<classify> TAASISI ya Teknolojia Dar es Salaam DIT inaandaa mtaala mpya wa kufundishia kozi ya Stashahada ya Sayansi ya Chakula na Teknolojia ili kupata wahitimu wenye ujuzi wa kuzalisha bidhaa zitokanazo na mazao.Mkuu wa Idara ya Sayansi na Teknolojia ya Maabara, Dk Florence Mamboya amesema kozi hiyo inatolewa kwenye taasisi na imefikia muda wa kuifanyia maboresho ili iendane na wakati na pia iweze kusaidia wataalamu watakaotoa mchango mkubwa wa kuendeleza sekta ya viwanda vya kuzalisha bidhaa za vyakula, vinywaji na nyinginezo zitokanazo na mazao.Tunafanya mapitio ya mtaala wetu kuifanya kozi hii iwe bora zaidi, wengi wa wahitimu wa kozi hii waende kuzalisha moja kwa moja bidhaa mbalimbali na kujiajiri na pia kutoa ajira kwa vijana wenzao, anasema Dk Mamboya na kuongeza kuwa mtaala huo utaanza kutumika mwaka ujao wa masomo.Amesema, mwanafunzi atakayehitimu kozi hiyo anaweza kuajiriwa kwenye viwanda vya vyakula, vinywaji, taasisi za elimu ya juu, taasisi za utafiti na pia mashirika likiwemo Shirika la Viwango Tanzania TBS.Aidha, amesema uhuishaji wa mtaala huo unakwenda sambamba na ununuzi wa vifaa vya kisasa vya kuchakata bidhaa za chakula kwa ajili ya kufundishia na pia kufanya utafiti ili kuleta mapinduzi ya ubunifu kwenye usindikaji wa vyakula na uongezaji wa mnyonyoro wa thamani kwenye mazao.Kwa mujibu wa Dk Mamboya DIT ilipata ufadhili wa Sh milioni 200 kutoka wizara ya elimu Sayansi na Teknolojia kwa kupitia Mamlaka ya Elimu Tanzania TEA.Kaimu Makamu Mkuu wa Taasisi hiyo Taaluma, Utafiti na Ushauri wa Kitaalamu, Profesa Patrick Nsimama amesema uboreshaji wa mtaala huo umefanyika kwa kuzingatia dhana ya taasisi mpya ya ufundishaji inayolenga kuwapa wanafunzi ujuzi zaidi.  <topic>: kitaifa 